b'\n_START_ARTICLE_\nStara zemlji\xc5\xa1ka knjiga\n_START_PARAGRAPH_\nStara zemlji\xc5\xa1ka knjiga je naziv za evidenco o pravnem prometu z nepremi\xc4\x8dninami, ki se je uveljavila v habsbur\xc5\xa1kih dednih de\xc5\xbeelah s patentom vladarice Marije Terezije leta 1769 za podlo\xc5\xbenike, in leta 1771 za mesta in trge._NEWLINE_Vsebinsko se je zgledovala po de\xc5\xbeelni deski. Njena vsebina je bila sprva zbirka listin, vezanih v knjige v ve\xc4\x8d sklopih (kupoprodajne, \xc5\xbeenitne pogodbe; oporoke, bremena, ipd.). Vpisi so bili narejeni sumarno, opisno in brez parcel, zato so zaradi preglednosti kasneje uvedli glavno knjigo, v kateri je bil za vsakega lastnika svoj vlo\xc5\xbeek, vpisi pa so bili za nazaj._NEWLINE_Za podlo\xc5\xbenike se je stara zemlji\xc5\xa1ka knjiga vodila na zemlji\xc5\xa1kih gospostvih, mesta pa so vodila svojo zemlji\xc5\xa1ko knjigo. Stara zemlji\xc5\xa1ka knjiga je ostala v veljavi do nastavitve nove zemlji\xc5\xa1ke knjige leta 1871, ko so vsebino stare zemlji\xc5\xa1ke knjige z zemlji\xc5\xa1kih gospostev prenesli v sodne okraje.'